पाएं अपने शहर की ताज़ा ख़बरें और फ्री ई-पेपरडाउनलोड करें
नागपुर. सोमवार शाम से शुरू हुई मानसून पूर्व हलचलों ने रात के तापमान में खासी कमी व मंगलवार सुबह से ही मौसम को खुशगवार बनाए रखा। हालांकि दोपहर को उमस व तीखी धूप की चुभन महसूस हुई। दोपहर ढलते-ढलते बादलों की हलचल और तेज अंधड़ ने पूरे शहर को घेर लिया। ऐसा लगा मानों पूरा शहर बारिश से सराबोर होगा। करीब 4 बजे शुरू हुआ आधे घंटे बाद जाकर थमी। तेज हवाओं के कारण बादल भी कुछ इलाकों में बूंदाबांदी कर तितर-बितर हो गए।
मंगलवार की शाम तेज हवा के कारण कई स्थानों पर पेड़ गिर गए। इससे यातायात भी अवरुद्ध हुआ। धूल भरी आंधी के कारण लोगों को वाहन चलाने में काफी मुश्किलें आईं। अजनी चौक में हल्दीराम शो-रूम के पास पेड़ गिरने से जीप व कार क्षतिग्रस्त हो गए। मेडिकल चौक से लेकर नंदनवन तक झमाझम बारिश हुई। नंदनवन चौक में यातायात खंभे का सिग्नल लाइट टूटने से स्कूटर चालक बालबाल बच गया।
वर्धमान नगर गांधी बाग मेयो परिसर में भी अंधड़ से यातायात बुरी तरह से प्रभावित रहा। प्रमुख चौराहों पर लगे होर्डिंग्स क्षतिग्रस्त हो गए। विभिन्न स्थानों से आर्थिक क्षति की खबरें मिली हैं।
मौसम के इस बदलाव से उसम व गर्मी से काफी हद तक राहत मिली। मौसम विभाग के अनुसार अधिकतम तापमान नीचे सरक कर 41.9 डिग्री सेल्सियस पर आ गया, जो सामान्य रहा। न्यूनतम तापमान करीब 4 डिग्री लुढ़का। मंगलवार को न्यूनतम तापमान 25.7 डिग्री सेल्सियस रहा, जो सामान्य से 3 डिग्री नीचे है। आद्र्रता में तीव्र बढ़त दर्ज की गई है। इससे लगता है कि बादलों की आवाजाही जारी रहेगी।
मंगलवार को अधिकतम आद्र्रता 80 प्रतिशत व न्यूनतम 34 प्रतिशत दर्ज की गई। अनुमान है कि बुधवार को बादल छाए रहेंगे। दोपहर बाद धूल भरी आंधी और बौछारों की संभावना है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn